‘Tronke maak voorsiening vir gestremdes’Argieffoto “Ons sentrums maak voorsiening vir gestremde gevangenes,” het Mthunzi Mhaga, woordvoerder van die departement, gesê. Hy het bygevoeg dat daar tans gestremde gevangenes is wat vonnisse uitdien. Mhaga het gesê hoewel die departement die sub judice-reël respekteer, hulle dit nodig geag het om op die aantygings wat in die hof gemaak is te reageer. “Die verslae wat in die hof voorgehou is blyk die indruk te skep dat ons sentrums deurspek is met gevalle van, onder andere, onhigiëniese toestande, bendegeweld en verkragting. Die bewerings oor die toestande in ons sentrums is verkeerd,” het Mhaga gesê. Annette Vergeer, ŉ proefbeampte en maatskaplike werker, het Dinsdag in die hooggeregshof in Pretoria getuig dat sy nie dink Pistorius sal veilig wees in die tronk nie. Sy het gesê die sementvloere, stort- en toiletgeriewe in tronke is nie geskik vir iemand met Pistorius se gestremdheid nie. Sy het ook gesê daar is ŉ moontlikheid dat Pistorius kwesbaar sal wees vir geweld, insluitend verkragting, agter tralies. Die hof het gehoor dat Vergeer haar verslag oor Pistorius opgestel het op grond van ŉ besoek aan ŉ Johannesburgse tronk tien jaar gelede. Sy het ook twee jaar terug die Krugersdorp-gevangenis besoek en met bewaarders en maatskaplike werkers gekonsulteer. Vergeer is die deur die verdediging betaal om die verslag op te stel. In die verslag stel sy voor dat Pistorius tot drie jaar korrektiewe toesig en gemeenskapsdiens gevonnis word. Die hofverrigtinge gaan Woensdag voort. Klik hier om die hooftrekke van die hofverrigtinge gratis op Maroela Media te volg.